  Виталий Пронин Пичи дыръям мон туж яратӥсько вал вуж туспуктэмъёсын альбомъёсты учкылыны. Эшшо мыным кельшо вал совето вакытысь книгаос, открыткаос, значокъёс. 1950-тӥ-1960-тӥ аръёсы «Советской Удмуртия» газетын таӵе реклама печатлало вылэм.Мынам букваре но советской вал, вылбамаз бадӟым «А» букваен. Нырысь мон дышетӥ СССР-лэсь гимнзэ, собере гинэ - Россилэсьсэ, оскисько вал, вань пионеръёс отличникъёс гинэ шуыса. Лыдӟыны яратылӥ Ленин сярысь кылбуръёсты, веросъёсты. Озьы, совето вакытысь дизайн, культура, идеология пичи дырысеным ик мур пыӵаз йырвизьмам.Нош тужгес но мыным тунсыко потэ «оттепель» нимо вакыт, малы ке шуоно соку вал туж чебер, минималистичной но шуныт дизайн, со сётэ вал творчестволы но улонлы мур шоканы эрик. Котькыӵе удысын кузёяське вал эксперимент, соку малпанъёс лобазы, умоезлы оскон юнмаз. Паськыт вӧлмемын вал самодеятельной творчество, котькытын будэто кукуруза, егит режиссёръёс авангардной кино лэсьто, котькин висе космонавтикаен но футболэн. Кылбурчиос, туала рок-кизилиос сямен, быдэс стадионъёсты люкаллязы.Ваньмыз со удмурт культураын но адӟиське. Библиотекаосын пукыса, мон шедьтӥ ни кӧня ке материалъёс «удмурт оттепель» сярысь. Мон учки «Советской Удмуртия», «Комсомолец Удмуртии», «Дась лу!» но «Молот» газет-журналъёсты, телефонам кӧня ке туспуктэмъёс но кари. Собере кутски тужгес кельшымон суредъёсты «Инстаграм» («Тусвотэс») аккаунтам поттаны. Табере тӥледлы но возьмато, газет лыдӟисьёс. Йӧ вырӟиз!Кутскеме потэ реклама бордысен. Соку ялонъёс туж ӧжыт печатласькылӥзы, угось социалистической обществоын нокыӵе бизнес ӧй вал. Ялонъёс тунсыкоесь. Тӥ азьын 2 туспуктэм. Нырысетӥяз туж ческыт чабей но кукурузной хлопьеос сярысь верало. Гожтэмын огшоры кылъёсын, но кыӵе  сиеме-веръяме потэ та «хлопьеосты»! Нош кыкетӥ туспуктэм (1964-тӥ ар) мыным тужгес но кельше, малы ке шуоно со вылын - мынам яратоно киноосы пӧлысь одӥгез - егит Никита Михалковен «Я шагаю по Москве»  фильм. Тае адӟыса, мон со ӝытэ ик вотэс пыр та фильмез выльысен учки, нош кырӟанзэ сю пол, дыр, ас поннам кырӟай. Мылкыды ӝутскиз, шунды ик яркытгес пиштыны кутскиз. Ми доры но выль тулыс дыртэ!Богдан Анфиногенов Теги: история малпан  